SET ปิดเช้ารีบาวด์แรง 22 จุด! รับแรงซื้อกลุ่มพลังงาน-ท่องเที่ยว บ่ายเสี่ยงเจอขายทำกำไร
SET ปิดเช้ารีบาวด์แรง 22 จุด! รับแรงซื้อกลุ่มพลังงาน-ท่องเที่ยว บ่ายเสี่ยงเจอขายทำกำไร โดยดัชนีช่วงเช้าปิดที่ระดับ 1,499.90 จุด เพิ่มขึ้น 21.76 จุด หรือ 0.26% มูลค่าการซื้อขาย 4.69 หมื่นล้านบาท
23 ก.พ. 2564

สื่อข่าวรายงานว่า ดัชนีช่วงเช้าปิดที่ระดับ 1,499.90 จุด เพิ่มขึ้น 21.76 จุด หรือ 0.26% มูลค่าการซื้อขาย 4.69 หมื่นล้านบาท 
10 หุ้นดันดัชนีเช้านี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้เกิดเทคนิคเคิลรีบาวด์หลังปรับตัวลงไปมาก สอดคล้องกับตลาดหุ้นในภูมิภาคเอเชียที่เช้านี้ส่วนใหญ่เคลื่อนไหวในแดนบวกราว 0.7-1% จากการเก็งถ้อยแถลงของประธานธนาคารกลางสหรัฐฯ (เฟด) ต่อสภาคองเกรสในคืนนี้อาจพูดในเชิงผ่อนคลายนโยบาย ส่งผลให้อัตราผลตอบแทนพันธบัตร (Bond yield) วันนี้ทรงตัวแถว 1.37% จากเมื่อวานนี้ 1.39% ชะลอลงเล็กน้อยเพื่อรอการส่งสัญญาณของเฟด
นอกจากนี้ ราคาน้ำมันปรับตัวขึ้นต่อเนื่องหนุนหุ้นในกลุ่มพลังงานให้ปรับขึ้น และมีการเล่นเก็งกำไรหุ้นกลุ่มท่องเที่ยวหลังจากศูนย์บริหารสถานการณ์โควิด-19 (ศบค.) จะมีการผ่อนคลายมาตรการคุมเข้ม อย่างไรก็ดี ผลประกอบการของบริษัทจดทะเบียนออกมาไม่ค่อยดี โดยส่วนใหญ่ต่ำกว่าตลาดคาดไว้ และยังต้องจับตาดูว่าเฟดจะฟื้นความเชื่อมั่นนักลงทุนได้หรือไม่ ถ้าไม่ได้ก็อาจจะทำให้ตลาดผันผวน
สำหรับแนวโน้มการลงทุนในช่วงบ่ายนี้ นายกรภัทร กล่าวว่า ดัชนีฯมีโอกาสลดช่วงบวกลงจากแรงขายทำกำไร พร้อมให้แนวรับ 1,477-1,460 จุด ส่วนแนวต้าน 1,496-1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
OR    มูลค่าการซื้อขาย   3,765.27 ล้านบาท  ปิดที่  31.75 บาท ราคาไม่เปลี่ยนแปลง
STA   มูลค่าการซื้อขาย   3,675.17 ล้านบาท  ปิดที่  47.50 บาท ลดลง  0.50 บาท
PTT   มูลค่าการซื้อขาย   2,305.67 ล้านบาท  ปิดที่  40.75 บาท เพิ่มขึ้น 0.75 บาท
AOT   มูลค่าการซื้อขาย   1,695.72 ล้านบาท  ปิดที่  63.75 บาท เพิ่มขึ้น 2.50 บาท
PTTEP มูลค่าการซื้อขาย   1,265.67 ล้านบาท  ปิดที่ 114.50 บาท เพิ่มขึ้น 4.00 บาท